**Kompetansesenter for arbeidsinkludering (KAI)** er et forskningssenter tilknyttet Fakultet for samfunnsvitenskap (SAM) ved Oslomet – storbyuniversitetet. Senteret ledes av fakultetets dekan, Oddgeir Osland. Anka Ødegaardshaugen er daglig leder og professor Ann-Helén Bay er leder av det faglige rådet for senteret. KAI er utviklet i samarbeid med NAV.

Inngangspartiet til OsloMet i Pilestredet 35, Oslo.OsloMet i Pilestredet 35, Oslo.
KAI er en tverrfaglig arena der ulike disipliner og profesjonsfag samarbeider på fagområdet arbeidsinkludering. Hovedtemaene er knyttet til arbeidsliv, organisering og forvaltning, ytelser og tiltak, og brukere. Senteret samler kompetanse fra ulike kunnskapsområder knyttet til arbeidsinkluderingstematikk, og målet er å dekke hele kunnskapskjeden - fra forskning og kunnskapsoppsummering, til utdanning og formidling. Det overordnedeformålet er å styrke kunnskapsutviklingen og kunnskapsformidlingen på fagområdet, og slik gjøre det enklere for NAV, andre offentlige instanser og den enkelte bruker å få økt kunnskap om feltet.

Som nettverksorganisasjon initierer KAI prosjekter, og utarbeider rammer for samarbeid. De ulike aktivitetene og prosjektene drives i regi av fakulteter, institutter og sentre. Som vertsinstitusjon for KAI, er OsloMet ansvarlig for organisering og drift, samt faglig innhold og aktiviteter. Samarbeidsavtalen med NAV løper over fem år, med mulighet for forlengelse.

Begrepet arbeidsinkludering
---------------------------

Arbeidsinkludering beskriver strategier som gir personer med helsebelastninger, funksjonsnedsettelser og sosiale utfordringer mulighet til å delta i det ordinære arbeidslivet. Det underliggende premisset er at alle som ønsker det, skal få mulighet til å utnytte sine evner og realisere egne interesser og mål, trass i nedsatt arbeidskapasitet. Andre målgrupper for arbeidsinkludering, kan være etniske minoriteter, ungdommer uten gjennomført videregående skole og langtidsmottakere av sosiale ytelser. Ifølge KAI kan arbeid være en avgjørende kilde til samfunnsmessig tilhørighet, sosial kontakt og mestringsfølelse for den enkelte, hvilket igjen kan medføre at sysselsetting virker helsefremmende.

KAI definerer at arbeid med arbeidsinkludering innebærer følgende fire elementer:

1. **Brukere og tiltak**: Innsikt i situasjonen til brukerne, kunnskap om tiltak og programmer, og forståelse for relasjonen mellom bruker og NAV-veileder.
2. **Organisering og ledelse**: Innsikt i og kunnskap om styring og ledelse, kunnskapsutvikling og organisering av feltet arbeidsinkludering.
3. **Arbeidsliv, arbeidsgivere og arbeidsmarked**: Innsikt i og kunnskap om arbeidslivet, arbeidsmarkedet og arbeidsgiverne.
4. **Kompetanse- og kunnskapsutvikling, og utvikling av nye læringsformer.**

Senterets historie
------------------

KAI het opprinnelig Senter for arbeidsinkludering, og ble åpnet den 27. august 2015. Senteret ble opprettet som et samarbeid mellom NAV og Høgskolen i Oslo og Akershus (nå Oslomet – storbyuniversitetet). Formålet var å heve kompetansen på felter som berører arbeidsinkluderingstematikk, ved å samle og utvikle eksisterende kunnskap, forskning og fagmiljøer. Det overordnede målet var å få flest mulig arbeidsdyktige ut i arbeid.

Ideen om en NAV-enhet ved HiOA ble først lansert i 2013 av professor Lars Inge Terum ved Senter for profesjonsstudier (SPS). Daværende rektor Kari Toverud Jensen ba Terum lede en arbeidsgruppe som skulle begrunne og konkretisere en strategisk satsning på kunnskaps- og kompetanseutvikling innen arbeidsinkludering. Arbeidsgruppen leverte sin rapport i august 2014, og da Morten Irgens tiltrådte som forskningsdirektør ved HiOA i oktober samme år, fikk han i oppdrag å realisere senteret. I styringsgruppen satt Irgens, prorektor for utdanning, Olgunn Ransedokken, prorektor for forskning, utvikling og internasjonalisering, Frode Eika Sandnes, samt seksjonssjef Haakon Hertzberg fra Kunnskapsstaben i NAV. Konstituert leder for senteret var professor Espen Dahl.

Ifølge den opprinnelige strategiplanen var senterets formål å utvikle omfanget av og kvaliteten på undervisningsprogrammer, veiledning, kompetanseutvikling, forskning, utvikling og formidling innenfor teamet arbeidsinkludering, samt å bidra til utvikling av studieprogrammer, videreutdanninger, kurstilbud, forskningsprogrammer, FoU-nettverk og praksisprogrammer.

Senterets åpning ble offentliggjort under en konferanse om arbeidsinkludering i regi av Nettverk for arbeidsinkludering og daværende Arbeids- og velferdsdirektoratet, på Fornebu den 27. august 2015. I sin tale under den offisielle åpningen, uttalte leder Espen Dahl at senterets formål var å drive "forskning, undervisning og opplæring i kompetanse om hvordan man kan inkludere flere i arbeidslivet." I planene inngikk etter- og videreutdanning av ansatte i Nav, samt å få kunnskap om arbeidsinkludering inn i grunnutdanningene til de relevante yrkesgruppene.

I 2017 bevilget Forskningsrådet 25 millioner til senteret - fordelt over fem år. Bevillingen skal bidra til å utvikle et sterkt forskningsmiljø på arbeidsinkluderingsfeltet, og gjøre KAI til et nasjonalt kraftsenter.

Aktiviteter og formidling
-------------------------

* KAI-kronikken: Her samles kronikker skrevet av forskere og andre fagfolk som arbeider med temaer knyttet til arbeidsinkludering.
* KAI-frokost. Et månedlig frokostarrangement der forskere, undervisere og andre interesserte kan utveksle kunnskap, ideer og erfaringer forbundet med arbeidsinkludering.
* KAI-podden. Senteret gir ut sin egen podkast, der professor og programleder Lars Inge Terum snakker med forskere, politikere og andre om arbeidsinkludering.

Referanser
----------

1. ↑  «Kompetansesenter for arbeidsinkludering (KAI)». *www.oslomet.no* **(norsk)**. Besøkt 30. juni 2020.
2. 1 2  «Samarbeidsavtaler med universitet og høyskoler». *NAV* **(norsk)**. Besøkt 30. juni 2020.
3. ↑  «Om KAI». *www.oslomet.no* **(norsk)**. Besøkt 30. juni 2020.
4. 1 2  «Hva er arbeidsinkludering | Velkommen til Kompetansesenter for arbeidsinkluderingVelkommen til Kompetansesenter for arbeidsinkludering». *blogg.hioa.no*. Arkivert fra originalen 2. mai 2019. Besøkt 30. juni 2020.
5. 1 2 3 4 5  Larsen, Tekst: Hege (15. juni 2015). «HiOA + NAV skal gi flere i arbeid». *khrono.no* **(norsk)**. Besøkt 30. juni 2020.
6. ↑  Arbeidsinkludering som strategisk forsknings- og utdanningsfelt ved HiOA. Innstilling fra arbeidsgruppe nedsatt av rektor 5. mars 2014.
7. 1 2  JOR, EIRA LIE (31. august 2015). «Nytt kompetansesenter skal få flere i arbeid». *frifagbevegelse.no*. Besøkt 30. juni 2020.
8. ↑  «Hva er Kompetansesenter for arbeidsinkludering | Velkommen til Kompetansesenter for arbeidsinkluderingVelkommen til Kompetansesenter for arbeidsinkludering». *blogg.hioa.no*. Arkivert fra originalen 2. mai 2019. Besøkt 30. juni 2020.
9. ↑  «Millionbevilgning til forskning på arbeidsinkludering». *forskning.no* **(norsk)**. 2. mai 2017. Besøkt 30. juni 2020.
10. ↑  storbyuniversitetet, OsloMet-. «KAI-kronikken». *www.oslomet.no* **(norsk)**. Arkivert fra originalen 27. oktober 2020. Besøkt 21. juli 2020.
11. ↑  storbyuniversitetet, OsloMet-. «KAI-frokost». *www.oslomet.no* **(norsk)**. Besøkt 21. juli 2020.
12. ↑  storbyuniversitetet, OsloMet-. «KAI-podden». *www.oslomet.no* **(norsk)**. Besøkt 21. juli 2020.

Eksterne lenker
---------------

* Nettsiden til Kompetansesenter for arbeidsinkludering (KAI).